ΚΑΝΟΝΙΣΜΟΣ (ΕΟΚ) αριθ. 2525/78 ΤΗΣ ΕΠΙΤΡΟΠΗΣ της 27ης Οκτωβρίου 1978 περί τροποποιήσεως του κανονισμού (ΕΟΚ) αριθ. 1528/78 "περί των λεπτομερειών εφαρμογής του καθεστώτος ενισχύσεως για τις αποξηραμένες ζωοτροφές"

Η ΕΠΙΤΡΟΠΗ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών (1) και ιδίως το άρθρο 6 παράγραφος 3,

Εκτιμώντας:

ότι το άρθρο 5 του κανονισμού (ΕΟΚ) αριθ. 1528/78 της Επιτροπής της 30ής Ιουνίου 1978 περί των λεπτομερειών εφαρμογής του καθεστώτος ενισχύσεως για τις αποξηραμένες ζωοτροφές (2), προβλέπει ιδίως τις λεπτομέρειες καθορισμού του διορθωτικού ποσού σε περίπτωση απουσίας τιμών των αφυδατωμένων ζωοτροφών στη διεθνή αγορά για έναν ή περισσότερους συνεχείς μήνες μετά από αυτόν κατά τον οποίο τέθηκε σε εφαρμογή η ενίσχυση ή εάν δεν είναι δυνατό να προσδιορισθει η τάση των τιμών επί προθεσμία ή η προσδιορισθείσα τάση δεν έχει σχέση με την κατάσταση της αγοράς- ότι, ως εκ τούτου, πρέπει να καθορισθεί σε μηδέν η προκαθοριζόμενη ενίσχυση για τον ή τους εν λόγω μήνες:

ότι πρέπει να καθορισθεί στο άρθρο 12 του κανονισμού (ΕΟΚ) αριθ. 1528/78, η προθεσμία για την κατάθεση της αιτήσεως ενισχύσεως για τις αφυδατωμένες ζωοτροφές που έχουν εξέλθει από την επιχείρηση κατά τη διάρκεια των μηνών Απριλίου, Μαΐου και Ιουνίου 1978-

ότι, εξ αιτίας της μεταβάσεως από το παλαιό στο νέο καθεστώς στον τομέα αυτόν, η τήρηση της προθεσμίας που αναφέρεται στο άρθρο 20 εδάφιο δεύτερο του κανονισμού (ΕΟΚ) αριθ. 1528/78 προσκρούει σε δυσκολίες- ότι πρέπει, ως εκ τούτου, να παραταθεί η προθεσμία αυτή κατά το απολύτως αναγκαίο χρονικό διάστημα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1528/78 τροποποιείται ως εξής:

1. Η επομένη παράγραφος προστίθεται στο άρθρο 5:

"4. Στην περίπτωση που το διορθωτικό ποσό που αναφέρεται στο άρθρο 11 του κανονισμού (ΕΟΚ) αριθ. 1417/78 δεν είναι δυνατόν να καθορισθεί εφαρμόζοντας τα κριτήρια που αναφέρονται στην παράγραφο 3, το ποσό αυτό καθορίζεται για τους εν λόγω μήνες σε ένα τέτοιο επίπεδο ώστε η συμπληρωματική ενίσχυση να είναι ίση με μηδέν.

Στην περίπτωση που, κατά τους τρεις διαδοχικούς καθορισμούς της συμπληρωματικής ενισχύσεως, οι μέσες τιμές επί προθεσμία της παγκόσμιας αγοράς για τουλάχιστον δύο συνεχείς μήνες δεν μπορούν να καθορισθούν εφαρμόζοντας τα κριτήρια που αναφέρονται στο άρθρο 1 του κανονισμού (ΕΟΚ) αριθ. 1417/78 το διορθωτικό ποσό καθορίζεται επίσης για τους εν λόγω μήνες, κατά τον τρίτο καθορισμό της συμπληρωματικής ενισχύσεως, σε ένα τέτοιο επίπεδο ώστε η συμπληρωματική ενίσχυση να είναι ίση με μηδέν."

2. Το άρθρο 12 αντικαθίσταται από το ακόλουθο κείμενο:

"Άρθρο 12

1. Για τις αποξηραμένες ζωοτροφές που έχουν εξέλθει κατά τη διάρκεια ενός μηνός, η συμπληρωματική ενίσχυση και η κατ' αποκοπή ενίσχυση που αναφέρεται στο άρθρο 3 του κανονισμού (ΕΟΚ) αριθ. 1117/78 χορηγούνται στην επιχείρηση μεταποιήσεως κατόπιν αιτήσεως υποβαλλομένης από αυτήν το αργότερο 60 ημέρες μετά από το μήνα εξόδου του προϊόντος από την επιχείρηση.

Πάντως, για τα προϊόντα που αναφέρονται στο άρθρο 1 υπό β) πρώτη περίπτωση του ιδίου κανονισμού που έχουν εξέλθει από την επιχείρηση αφυδατώσεως κατά τους μήνες Απρίλιο, Μάιο και Ιούνιο του 1978, η αίτηση ενισχύσεως πρέπει να υποβληθεί το αργότερο στις 30 Νοεμβρίου 1978.

2. Η αίτηση ενισχύσεως κατ' αποκοπή που αναφέρεται στο άρθρο 3 του κανονισμού (ΕΟΚ) αριθ. 1117/78 και η αίτηση συμπληρωματικής ενισχύσεως περιλαμβάνουν τουλάχιστον:

- το όνομα, το επώνυμο, τη διεύθυνση και την υπογραφή του αιτούντος,

- την ποσότητα για την οποία κάθε ενίσχυση ζητείται,

- το μήνα κατά τη διάρκεια του οποίου η ποσότητα αυτή εξήλθε από την επιχείρηση."

3. Το άρθρο 20 εδάφιο δεύτερο αντικαθίσταται από το ακόλουθο κείμενο:

"Πάντως, οι συμβάσεις που έχουν συναφθεί πριν από την 1η Οκτωβρίου 1978 κατατίθενται το αργότερο στις 30 Νοεμβρίου 1978."

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 27 Οκτωβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 142 της 30.5.1978, σ. 1.

(2) ΕΕ αριθ. Ν 179 της 1.7.1978, σ. 10.